<classify> SHIRIKA la Reli Tanzania TRC limelazimika kuwarudishia nauli abiria 648 waliokuwa wakitoka Kigoma kwenda Dar es Salaam, kutokana na kukwama kwa takribani saa 20 jijini hapa kutokana na reli kujaa maji ya mvua.Akizungumza na waandishi wa habari jana, Mkuu wa Kituo cha Reli Dodoma, Rose Ngauga alisema abiria hao waliokuwa wakisafiri na treni ya Delux wakitokea Kigoma kwenda Dar es Salaam, walifika stesheni ya Dodoma juzi saa 10 jioni na walizuiwa kuendelea na safari kutokana na reli kufunikwa na maji ya mvua eneo la Zuzu na Kingwe.Alisema uamuzi wa kuwarudishia nauli, umefikiwa ili kuepuka kukaa katika kituo cha Dodoma wakati matengenezo yakiendelea katika stesheni, ambazo tatizo hilo limetokea. Wametumia Sh milioni 10 kuwalipa abiria.Tuliamua kuizuia treni Delux ili kuepuka na ajali ambayo ingeweza kutokea baada ya kubaini kuwapo tatizo la kujaa maji kwenye reli. Tayari abiria wameanza kuondoka katika eneo la Dodoma wanaelekea katika sehemu ambazo walitakiwa kwenda, alisema Ngauga na kuongeza kuwa TRC imetumia takribani Sh milioni 10 kwa ajili ya kurejesha nauri abiria hao 648.Akifafanua kuhusu tatizo hilo, Mhandisi wa TRC, Happiness Henry alisema kutokana na maeneo kadhaa maji kupita juu ya reli, uongozi uliamua kuzuia safari ya treni hilo ili kupisha matengenezo.Kuna eneo la kilomita 3.7 kati ya 361 na 364.7 maji yanapita juu ya reli ambapo wataalamu wameenda kufanya marekebisho ili safari za kawaida ziendelee. Pia kuna kipande cha kilomita 0.2 kati ya 482.7 na 482.9 eneo la Kigwe, maji yamejaa na kuchimbua tuta la reli na eneo la Gulwe, Godegode hatujui ni muda gani mvua ilivyonyesha imejaza mchanga juu ya reli, alisema Henry.Aliongeza, Sio abiria hawa walio stesheni ya Dodoma waliokwama, hata Godegode nako kuna treni imezuiwa ili kuangalia mafundi wanafanyaje safari ziweze kuendelea kama ilivyo kawaida.  <topic>: KITAIFA 